1.

Vstavi se naslednja Priloga VIa: „ PRILOGA VIa KRITERIJI PRIMERNOSTI ZA UPORABO SISTEMOV PORAVNAVE VREDNOSTNIH PAPIRJEV IN POVEZAV MED SISTEMI PORAVNAVE VREDNOSTNIH PAPIRJEV PRI KREDITNIH POSLIH EUROSISTEMA I. KRITERIJI PRIMERNOSTI ZA SISTEME PORAVNAVE VREDNOSTNIH PAPIRJEV (SPVP) IN POVEZAVE MED SPVP 1. Eurosistem ugotovi primernost SPVP, ki ga upravlja centralna depotna družba (CDD), ustanovljena v državi članici, katere valuta je euro, ali nacionalna centralna banka (NCB) ali javni organ, kakor je določen v členu 1(4) Uredbe (EU) št. 909/2014 Evropskega parlamenta in Sveta (1), države članice, katere valuta je euro (v nadaljnjem besedilu: upravljavec SPVP), na podlagi naslednjih kriterijev: (a) upravljavec SPVP v euroobmočju izpolnjuje zahteve za izdajo dovoljenja za CDD, določene v Uredbi (EU) št. 909/2014, in (b) NCB države članice, v kateri deluje zadevni SPVP, je vzpostavila in ohranja ustrezne pogodbene ali druge dogovore z upravljavcem SPVP v euroobmočju, ki vključujejo zahteve Eurosistema, določene v oddelku II. Če postopek za izdajo dovoljenja iz naslova III Uredbe (EU) št. 909/2014 v zvezi s CDD v euroobmočju ni zaključen, se točki (a) in (b) ne uporabljata. V tem primeru mora biti SPVP, ki ga upravlja ta CDD, pozitivno ocenjen na podlagi dokumenta z naslovom Framework for the assessment of securities settlement systems and links to determine their eligibility for use in Eurosystem credit operations (okvir za ocenjevanje sistemov poravnave vrednostnih papirjev in povezav za namene ugotavljanja njihove primernosti za uporabo pri kreditnih poslih Eurosistema), januar 2014, ki je objavljen na spletni strani ECB. 2. Eurosistem ugotovi primernost neposredne povezave ali posredne povezave na podlagi naslednjih kriterijev: (a) neposredna povezava ali v primeru posredne povezave vsaka od osnovnih neposrednih povezav izpolnjuje zahteve, določene v Uredbi (EU) št. 909/2014; (b) NCB držav članic, v katerih so ustanovljeni SPVP investitorja, kateri koli SPVP posrednik in SPVP izdajatelja, so vzpostavile in ohranjajo ustrezne pogodbene ali druge dogovore z upravljavci SPVP v euroobmočju, ki vključujejo zahteve Eurosistema, določene v oddelku II; (c) Eurosistem šteje SPVP investitorja, katerega koli SPVP posrednika in SPVP izdajatelja, ki so vključeni v povezavo, za primerne. Če postopek za izdajo dovoljenja iz naslova III Uredbe (EU) št. 909/2014 v zvezi s katero koli CDD, ki upravlja SPVP, vključen v povezavo, ni zaključen, se točke (a) do (c) ne uporabljajo. V tem primeru morajo biti povezave, v katere je vključen SPVP, ki ga upravlja taka CDD, pozitivno ocenjene na podlagi okvira za ocenjevanje sistemov poravnave vrednostnih papirjev in povezav za namene ugotavljanja njihove primernosti za uporabo pri kreditnih poslih Eurosistema, januar 2014. 3. Eurosistem pred ugotovitvijo primernosti neposredne povezave ali posredne povezave, v katero je vključen SPVP ali več SPVP, ki jih upravljajo CDD, ustanovljene v državi Evropskega gospodarskega prostora (EGP), katere valuta ni euro, ali NCB ali javni organi države EGP, katere valuta ni euro (v nadaljnjem besedilu: SPVP v državi EGP zunaj euroobmočja, ki ga upravlja upravljavec SPVP v državi EGP zunaj euroobmočja), opravi analizo poslovnih razlogov, pri kateri med drugim upošteva vrednost primernega finančnega premoženja, ki ga izdajo ali vodijo ti SPVP. 4. Če je rezultat analize poslovnih razlogov pozitiven, Eurosistem ugotovi primernost povezave, v katero so vključeni SPVP v državah EGP zunaj euroobmočja, na podlagi naslednjih kriterijev. (a) Upravljavci SPVP v državah EGP zunaj euroobmočja, ki so vključeni v povezavo, in sama povezava izpolnjujejo zahteve, določene v Uredbi (EU) št. 909/2014. (b) V primeru neposredne povezave je NCB države članice, v kateri deluje SPVP investitorja, vzpostavila in ohranja ustrezne pogodbene ali druge dogovore z upravljavcem SPVP investitorja v euroobmočju. Ti pogodbeni ali drugi dogovori morajo določati obveznost upravljavca SPVP v euroobmočju, da v svojih pravnih dogovorih z upravljavcem SPVP izdajatelja v državi EGP zunaj euroobmočja izvede določbe iz oddelka II. V primeru posredne povezave mora vsaka od osnovnih neposrednih povezav, kjer SPVP v državi EGP zunaj euroobmočja deluje kot SPVP izdajatelja, izpolnjevati kriterij iz prvega odstavka točke (b). Pri posredni povezavi, kjer sta tako SPVP posrednik kot SPVP izdajatelja SPVP v državah EGP zunaj euroobmočja, mora NCB države članice, v kateri deluje SPVP investitorja, vzpostaviti in ohranjati ustrezne pogodbene ali druge dogovore z upravljavcem SPVP investitorja v euroobmočju. Ti pogodbeni ali drugi dogovori morajo poleg obveznosti upravljavca SPVP v euroobmočju, da v svojih pravnih dogovorih z upravljavcem SPVP posrednika v državi EGP zunaj euroobmočja izvede določbe iz oddelka II, določati tudi obveznost upravljavca SPVP posrednika v državi EGP zunaj euroobmočja, da v svojih pogodbenih ali drugih dogovorih z upravljavcem SPVP izdajatelja v državi EGP zunaj euroobmočja izvede določbe iz oddelka II. (c) Eurosistem vse SPVP v euroobmočju, ki so vključeni v povezavo, šteje za primerne. (d) NCB države EGP zunaj euroobmočja, v kateri deluje SPVP investitorja, se je zavezala poročati informacije o primernem finančnem premoženju, s katerim se trguje na domačih sprejemljivih trgih, na način, ki ga določi Eurosistem. Če postopek za izdajo dovoljenja iz naslova III Uredbe (EU) št. 909/2014 v zvezi s katero koli CDD, ki upravlja SPVP investitorja, SPVP posrednika ali SPVP izdajatelja, vključen v povezavo, ni zaključen, se točke (a) do (d) ne uporabljajo. V tem primeru morajo biti povezave, v katere je vključen SPVP, ki ga upravlja taka CDD, pozitivno ocenjene na podlagi okvira za ocenjevanje sistemov poravnave vrednostnih papirjev in povezav za namene ugotavljanja njihove primernosti za uporabo pri kreditnih poslih Eurosistema, januar 2014. II. ZAHTEVE EUROSISTEMA 1. Za zagotovitev pravne ustreznosti mora upravljavec SPVP nacionalni centralni banki države članice, v kateri zadevni SPVP deluje, s sklicevanjem na zavezujočo pravno dokumentacijo v obliki ustrezne pogodbe ali z navedbo obveznih pogojev zadevnega upravljavca SPVP ali kako drugače zagotoviti, da: (a) upravičenost do vrednostnih papirjev, ki se vodijo v SPVP, ki ga upravlja ta upravljavec SPVP, vključno z vrednostnimi papirji, ki se vodijo prek povezav, ki jih upravlja upravljavec SPVP (vodijo se na računih, ki jih vodijo upravljavci povezanih SPVP), ureja pravo države EGP; (b) je upravičenost udeležencev SPVP do vrednostnih papirjev, ki se vodijo v tem SPVP, jasna in nedvoumna ter zagotavlja, da udeleženci SPVP niso izpostavljeni insolventnosti tega upravljavca SPVP; (c) je v primeru, ko SPVP deluje v vlogi SPVP izdajatelja, upravičenost povezanega SPVP investitorja do vrednostnih papirjev, ki se vodijo v SPVP izdajatelja, jasna in nedvoumna ter zagotavlja, da SPVP investitorja in njegovi udeleženci niso izpostavljeni insolventnosti upravljavca SPVP izdajatelja; (d) je v primeru, ko SPVP deluje v vlogi SPVP investitorja, upravičenost tega SPVP do vrednostnih papirjev, ki se vodijo v povezanem SPVP izdajatelja, jasna in nedvoumna ter zagotavlja, da SPVP investitorja in njegovi udeleženci niso izpostavljeni insolventnosti upravljavca SPVP izdajatelja; (e) nobena pridržna pravica ali podoben mehanizem, ki ga določa veljavno pravo ali pogodbeni dogovori, ne bo negativno vplival na upravičenost NCB do vrednostnih papirjev, ki se vodijo v SPVP; (f) je postopek za razporeditev primanjkljaja vrednostnih papirjev, ki se vodijo v SPVP, zlasti v primeru insolventnosti: (i) upravljavca SPVP; (ii) katere koli tretje osebe, udeležene pri hrambi vrednostnih papirjev, ali (iii) katerega koli povezanega SPVP izdajatelja, jasen in nedvoumen; (g) so postopki, po katerih se uveljavljajo pravice v zvezi z vrednostnimi papirji na podlagi pravnega okvira SPVP, jasni in nedvoumni, vključno z vsemi formalnostmi, ki jih je treba izpolniti v razmerju do povezanega SPVP izdajatelja, kadar SPVP deluje kot SPVP investitorja. 2. Upravljavec SPVP mora v primeru, ko SPVP, ki ga upravlja, deluje kot SPVP investitorja, zagotoviti, da bodo prenosi vrednostnih papirjev, opravljeni prek povezav, dokončni v smislu Direktive 98/26/ES Evropskega parlamenta in Sveta (2), tj. da teh prenosov vrednostnih papirjev ni mogoče preklicati, razveljaviti, odpraviti ali kako drugače izničiti. 3. Upravljavec SPVP mora v primeru, ko SPVP, ki ga upravlja, deluje kot SPVP izdajatelja, zagotoviti, da ne bo uporabljal tretje institucije, na primer banke ali katere koli druge osebe, ki ni SPVP, za posrednika med izdajateljem in SPVP izdajatelja, ali pa mora zagotoviti, da ima njegov SPVP neposredno ali posredno povezavo s SPVP, ki je v tem (edinstvenem in neposrednem) razmerju. 4. Da se lahko uporabijo povezave med SPVP, ki se uporabljajo za poravnavo poslov centralne banke, morajo biti vzpostavljene rešitve, ki omogočajo poravnavo v centralnobančnem denarju po načelu dostave proti plačilu znotraj dneva ali poravnavo brez plačila znotraj dneva, ki je lahko v obliki bruto poravnave v realnem času ali v obliki vrste obdelav v svežnjih z dokončnostjo znotraj dneva. Zaradi značilnosti poravnave v TARGET2-Securities se šteje, da je ta zahteva že izpolnjena za neposredne in posredne povezave, pri katerih so vsi SPVP, ki so vključeni v povezavo, integrirani v TARGET2-Securities. 5. V zvezi s časom delovanja in dnevi, ko je sistem odprt: (a) morajo posamezni SPVP in njegove povezave zagotavljati storitve poravnave na vse delovne dni sistema TARGET2; (b) mora posamezni SPVP delovati med dnevno obdelavo, kakor je navedeno v Dodatku V Priloge II k Smernici ECB/2012/27 (3); (c) morajo SPVP, ki so vključeni v neposredne povezave ali posredne povezave, svojim udeležencem omogočati, da predložijo navodila za poravnavo v istem dnevu po načelu dostave proti plačilu prek SPVP izdajatelja in/ali SPVP posrednika (kot je primerno) v SPVP investitorja vsaj do 15.30 po srednjeevropskem času (4); (d) morajo SPVP, ki so vključeni v neposredne povezave ali posredne povezave, svojim udeležencem omogočati, da predložijo navodila za poravnavo v istem dnevu brez plačila prek SPVP izdajatelja ali SPVP posrednika (kot je primerno) v SPVP investitorja vsaj do 16.00 po srednjeevropskem času; (e) morajo biti pri SPVP vzpostavljeni ukrepi, s katerimi se zagotovi, da se v izrednih primerih čas delovanja iz točk (b) do (d) podaljša. Zaradi značilnosti poravnave v TARGET2-Securities se šteje, da so te zahteve že izpolnjene za SPVP, ki so integrirani v TARGET2-Securities, ter za neposredne in posredne povezave, pri katerih so vsi SPVP, ki so vključeni v povezavo, integrirani v TARGET2-Securities. III. POSTOPEK NA PODLAGI VLOGE 1. Upravljavci SPVP v euroobmočju, ki želijo, da se njihove storitve uporabljajo pri kreditnih poslih Eurosistema, morajo vlogo za oceno primernosti predložiti NCB države članice, v kateri je ustanovljen SPVP. 2. Za povezave, vključno s tistimi, v katere je vključen SPVP v državi EGP zunaj euroobmočja, mora upravljavec SPVP investitorja vlogo za oceno primernosti predložiti NCB države članice, v kateri deluje SPVP investitorja. 3. Eurosistem lahko vlogo zavrne ali, kadar je primernost SPVP ali povezave že ugotovljena, odloči o začasni ali trajni neprimernosti SPVP ali povezave, če: (a) ni izpolnjen en ali več kriterijev primernosti iz oddelka I; (b) bi lahko uporaba SPVP ali povezave vplivala na varnost in učinkovitost kreditnih poslov Eurosistema in izpostavila Eurosistem tveganju finančnih izgub ali se drugače iz razlogov skrbnega in varnega poslovanja šteje, da taka uporaba pomeni tveganje. 4. O odločitvi Eurosistema o primernosti SPVP ali povezave se uradno obvesti upravljavca SPVP, ki je predložil vlogo za oceno primernosti. Eurosistem bo vsako negativno odločitev obrazložil. 5. SPVP ali povezava se lahko uporabi pri kreditnih poslih Eurosistema, ko se objavi na Eurosistemovem seznamu primernih SPVP in primernih povezav na spletni strani ECB.